《轮台子 读长水唱和词忆从癸丑别鲍子子韶，迄今戊午，余移家湖东，子韶仍归虔州，感赋》
清代·沈岸登

别浦南边，击棹征鸿起。留君住、催君旋去，满眼斜阳心事。

霜砧暑葛仍共数，谁分汝、落拓江湖如此。鬓且凋也还暗省，深巷倚桃花人丽。

五年矣。凄凉冶游，剩珠裙翠被。一笑当时意。纵更为后会何时是。

渐飘零，荷钱菱刺。做弄悲秋思。郁孤乱山，宫亭流水。

频年铁笛消兵气。问酒市甚日，板船再舣。天涯讯余，白屋黄蒿，苦吟已耳。

君须记、加餐沉醉。擘笺锦、溯江树重寄。

作者简介：（?—1702）浙江平湖人，一作嘉兴人，字覃九，号南渟，又号惰耕村叟。工词，与龚翔麟、朱彝尊等称“浙西六家”。兼善诗、书、画。有《黑蝶斋诗词钞》、《古今体词韵》、《春秋纪异》。